SKRIFTLIG FORESPØRGSEL P-1264/00

af Caroline Jackson (PPE-DE) til Kommissionen

(11. april 2000)

Om: Forbrænding af animalsk affald

Vil Kommissionen oplyse, om den har planer om at behandle spørgsmålet vedrørende forbrændringsnormer for ufarligt animalsk affald i forlængelse af fortvivlelsen blandt mange britiske ejere af små forbrændingsanlæg hørende til landbrugsbedrifter og ejere af kæledyrskrematorier på baggrund af sandsynligheden for, at de vil blive nødt til at overholde normerne i det foreliggende forslag til direktiv om forbrænding af affald, eftersom det ville forøge deres udgifter betydeligt? Er Kommissionen enig i, at denne situation bedst kan tackles enten ved et separat forslag eller ved at lempe normerne for sådanne små forbrændingsanlæg eller ved specifikt at undtage dem fra direktivet om forbrænding af affald?

Svar afgivet på Kommissionens vegne af Margot Wallström

(17. maj 2000)

Ifølge artikel 2, stk. 2 nr. V i det fremtidige direktiv om forbrænding af affald i den form, hvori en fælles holdning til det blev vedtaget(1), er anlæg, der forbrænder affald, som ikke er omfattet af direktiv 75/442/EØF(2) i henhold til artikel 2, stk. 1, i nævnte direktiv ikke omfattet af det fremtidige direktiv om forbrænding af affald. Ifølge direktivets artikel 2, stk. 1, nr. III er døde dyr, som allerede omfattes af anden lovgivning, ikke omfattet af direktiv 75/442/EØF og derfor heller ikke af det fremtidige direktiv om forbrænding af affald i den udformning, hvori den fælles holdning til det blev vedtaget.

Rådets direktiv 90/667/EØF af 27. november 1990 om sundhedsmæssige bestemmelser for bortskaffelse, forarbejdning og afsætning af animalsk affald og for beskyttelse mod forekomst at patogener i foder fremstillet af dyr, herunder fisk, og om ændring af direktiv 90/425/EØF(3) indeholder veterinære bestemmelser for bortskaffelse og behandling af animalsk affald og er en sådan lovgivning. Døde dyr er derfor ikke omfattet af det fremtidige direktiv om affaldsforbrænding, men skal derimod bortskaffes efter bestemmelserne i direktiv 90/667/EØF og Fællesskabets øvrige relevante lovgivning.

Under sin andenbehandling fremsatte Parlamentet et ændringsforslag, hvorefter denne undtagelse søges ophævet. Hvis Rådet vedtager dette ændringsforslag, er animalsk affald ikke længere undtaget fra det fremtidige direktivs anvendelsesområde. Kommissionen kan kun acceptere Parlamentets ændringsforslag i princippet, dvs., at Kommissionen kan acceptere, at den tvetydige ordlyd i artikel 2, stk. 2, nr. V i det fremtidige direktiv om affaldsforbrænding ændres, men den ønsker samtidig at fastslå, at Fællesskabet har en særlig lovgivning for de veterinære spørgsmål i forbindelse med bortskaffelse af animalsk affald. Kommissionen vil desuden sikre sig, at disse foranstaltninger er i overensstemmelse med traktatens bestemmelser om fri bevægelighed for varer og om afgifter.

Kommissionen mener dog også, at forbrænding af animalsk affald skal overholde miljønormerne. Den er netop i færd med at udarbejde sådanne normer i forbindelse med et fremtidigt forslag til Rådets og Parlamentets forordning om sundhedsbestemmelser for animalske biprodukter, der ikke er beregnet til konsum. Disse normer skal i det store og hele svare til dem, der er fastsat i det fremtidige direktiv om affaldsforbrænding.

(1) EFT C 341 af 5.12.1994.

(2) EFT L 194 af 25.7.1975.

(3) EFT L 363 af 27.12.1990.